ضمير أبلة حكمت مسلسل درامي ميصري تّنتج ف عام 1991. لمسلسل نتجو تّلفيزيون لميصري و كتب سّيناريو و لحوار ديالو أسامة أنور عكاشة و دارت لإخراج ديالو إنعام محمد علي. هاد لمسلسل هو أول مسلسل متّلاتو لممتلة لمصرية فاتن حمامة و كان دار لموسيقا ديالو لموسيقار عمر خيرت. لمسلسل زيادة على فاتن حمامة متّلو فيه أحمد مظهر، جميل راتب، عبلة كامل، صلاح قابيل، إبراهيم يسري و ممتلين خرين. لمسلسل كايعاود لقيصّة د مديرة د مدرسة د لبنات (أبلة حكمت هاشم، لّي متّلاتها فاتن حمامة) لّي قدرات تحقّق معجيزة فاش ردّات لمدرسة ديالها ميتال ل لمداريس د ميصر. هاد لقضية غادي تجرّ عليها بزّاف د لمشاكيل من عند نّاس لّي حاسدينها ولا ماشي ف مصلاحتهوم يتحسّن تّعليم (مّالين شكارة، لأساتيدة لّي كايزيدو سّوايع...). فاتن حمامة من بعد كاريير كبيرة ف سّينيما متّلات أول مسلسل ديالها و هي عندها 60 عام، و ماكانتش قبلات الدور ب سهولة و تشرطات بزاف د لحوايج باش تلعب ف لمسلسل: فرضات على إنعام محمد علي تصور ب طريقة سينيمائية. هي لّي فرضات أحمد مظهر و جميل راتب ف لمسلسل. بزّاف د لمشاهد ف سّيناريو ما كانتش قبلاتهوم.